Mattias Karlsson

Hans Kennert Mattias Hedarv Karlsson (født 17. august 1977 i Rottne i Småland) er en svensk politiker (SD). Han regnes som Sverigedemokrateras fremste ideolog. Karlsson har vært medlem av Riksdagen siden 2010 og partiets gruppeleder siden 2014, og fungerer som partileder i Jimmie Åkessons sykefravær fra oktober 2014.

Mattias Karlsson vokste opp i Rottne og fikk sin politiske interesse som gymnasiast ved katedralskolen i Växjö. Etter gymnaset studerte han ett år i Madrid, før han i 1999 begynte å studere statsvitenskap ved Lunds universitet. På universitetet ble han kjent med Jimmie Åkesson og Björn Söder. Sammen med Richard Jomshof er de ledende i Sverigedemokraternas såkalte Skåne-fraksjon, som tok kontrollen over partiet i 2005. I mellomtiden var Karlsson med på å omarbeide partiets prinsipprogram i 2002, og avbrøt studiene samme år for å bli partiets eneste lønnede politiker, som politisk sekretær i Malmö kommune. Karlsson var pressesekretær for Sverigedemokraterna på landsplan 2004–2010.

Karlsson har vært valgt til Riksdagen fra Skåne läns nordre og østre krets (gamle Kristianstads län) siden 2010. Han har vært medlem av kulturutvalget 2010–2012, arbeidsmarkedsutvalget 2012–2014 og krigsdelegasjonen siden 2014. Etter to år som nestleder i riksdagsgruppen ble han gruppeleder i 2014. Karlsson fungerte som partileder i Åkessons sykefravær da Sverigedemokraterna utløste regjeringskrise ved å stemme imot budsjettforslaget fra regjeringen Löfven i desember 2014.

Referanser

Eksterne lenker 
 
 
 

Svenske riksdagsmedlemmer 2014–2018
Svenske riksdagsmedlemmer 2010–2014
Sverigedemokraterna-politikere
Alumni fra Lunds universitet
Personer fra Växjö kommun